Papersnake/gushiwen huggingface dataset:
梅花盛开有粉蝶冲寒而至
胡仲弓（宋代）

翩翩拍舞下瑶阶，知是东君间谍来。
深入粉香人不见，花心摇落却飞回。
隔浦莲近
赵闻礼（宋代）

愁红飞眩醉眼。日淡芭蕉卷。帐掩屏香润，杨花扑、春云暖。啼鸟惊梦远。芳心乱。照影收奁晚。

画眉懒。微醒带困，离情中酒相半。裙腰粉瘦，怕按六么歌板。帘卷层楼探旧燕。肠断。花枝和闷重捻。
偈颂一百五十首
释心月（宋代）

庐陵米价没高低，直下承当已是迟。
多少牙人并贩子，却来升合较毫厘。
大雪与俞少卿二首
袁燮（宋代）

由来腊雪兆年丰，新岁还应与腊同。
可喜三阳才应律，便看六出骤温空。
缄藏挚兽安林下，约束遗蝗入地中。
积至尺余犹未已，始知嘉政与天通。
参议弟挽诗
洪适（宋代）

新筑久同隐，崇桃存旧栽。壶中春漫别，花下我频来。

议幕三年隔，丧舟千里回。琴亡情话绝，泪落有馀哀。
秋夜雨中过黎氏山房 其八
梁有誉（明代）

浪游不得意，岂似罗浮好。君乎能相从，荷锄种朱草。
送致政吴宾客
胡宿（宋代）

挂冕高辞九列荣，年如园绮尚康宁。水苍乍解趋朝佩，云母初閒隔署屏。

商岭紫芝歌几曲，武夷毛竹梦频惊。门前已见施行马，更待沙堤接鲤庭。
月涧惠砚滴梅脑 其一
许棐（宋代）

手不题诗已数年，砚砖相伴学枯禅。为君蘸湿玄晖笔，写出江山雪后天。
送杨
许浑（唐代）

雁门归去远，垂老脱袈裟。萧寺休为客，曹溪便寄家。

绿琪千岁树，黄槿四时花。别怨应无限，门前桂水斜。
望庐山
佘翔（明代）

庐岳崚嶒五老峰，鄱阳秋水浸芙蓉。凌风欲挟飞鸾去，坐听天池万壑钟。
陆川尉吴子实死于李接之难
曾丰（宋代）

蝼蚁仆臣命，乾坤君父恩。
难于忘所本，可以丧其元。
生素几何字，杀青如许言。
彼虽速亡我，我故自存存。
建隆乾德朝会乐章二十八首 其二 又六变。
郊庙朝会歌辞（宋代）

壶关方逆命，投袂起亲征。虎旅聊攻伐，枭巢遽荡平。

天威清朔漠，仁泽被黎氓。按节皇舆复，洋洋载颂声。
学仙难
武元衡（唐代）

玉殿笙歌汉帝愁，鸾龙俨驾望瀛洲。

黄金化尽方士死，青天欲上无缘由。
偈颂一百四十二首 其十八
释广闻（宋代）

若唤作拄杖子，埋没己灵。不唤作拄杖子，辜负先圣。
林间石
葛天民（宋代）

摩挲只作钓矶看，相伴秦翁且住山。
霜洗旧棱人共瘦，藓侵孤韵鹤同闲。
因思樵牧分争处，已过唐虞揖逊间。
风月满林时憩寂，三生幽事梦中还。
好事近
辛弃疾（宋代）

花月赏心天，抬举多情诗客。取次锦袍须贳，爱春醅浮雪。

黄鹂何处故飞来，点破野云白。一点暗红犹在，正不禁风色。
村居初夏
陆游（宋代）

故乡风物胜荆吴，流水青山无处无。
列植园林多美果，饱鉏畦处富嘉蔬。
桥边来淬劙桑斧，池畔行芟缚粽菰。
我有素纨如月扇，会凭名手作新图。
咏罂粟子
李贞白（唐代）

倒排双陆子，希插碧牙筹。既似牺牛乳，又如铃马兜。

鼓捶并瀑箭，直是有来由。
上忠斋丞相
柴望（宋代）

九陌红尘扑帽纱，囊书几度进官家。
近来不甚知时事，只是栽桑不种花。
偈颂六十五首 其四十九
释咸杰（宋代）

有佛处，不得住，陕府铁牛双角露。无佛处，急走过，南海波斯鼻孔大。

三千里外摘杨花，种豆由来生稻麻。
止斋吟
金朋说（宋代）

知止於至善，修身止和诚。
五伦止此定，明德日新民。
雨夕独酌书感
陆游（宋代）

数掩芦藩常不开，饥鸦两两啄青苔。
雨来十日未成雪，岁尽一枝初见梅。
池上晚行携独鹤，灯前夜酌拨新醅。
渔村老景今如许，骏马旧游安在哉？
夏旱步祷南郊喜雨
玄烨（清代）

历春悯农劳，首夏望嘉谷。离毕月故迟，密云去何速。

颢穹閟膏泽，及此祈年夙。斋居承穆清，中夜起自肃。

繁星丽赤霄，云汉光自煜。鸡鸣开重闉，舆马辍华毂。

步祷升郊坛，祠官启太祝。是时甘澍零，沾润及拜伏。

空濛迫阊阖，喷薄驱海渎。屏翳洒道回，渗漉足裳服。

麦陇应秀色，重颖欲在目。愿惟歌屡丰，馀粟栖比屋。
潘上舍父挽诗
许应龙（宋代）

狗苟蝇营笑俗情，机心降尽倒风旌。
人生六帙不为夭，家累千风能享成。
老去月评推吉德，生前天爵谢虚荣。
悲风瑟瑟飞丹旐，行道歔欷亦失声。
送刘和州
徐玑（宋代）

扬旌遥指历阳城，霜淡晴天鼓角明。步骑打围秋草绿，舳舻传唱晓江平。

岸分南北人烟近，地控东南羽檄清。牧守只今非易予，九重渊默待盈成。
送日本国僧敬龙归
韦庄（唐代）

扶桑已在渺茫中，家在扶桑东更东。
此去与师谁共到，一船明月一帆风。
塔头林君挽诗
叶适（宋代）

之河绕浦各纡萦，结束楼台稳更清。
全与好人修实地，任教流俗趁虚名。
儿应自了书林债，泪苦还滋墓柏荣。
今岁田荒望周急，乡村忆着倍关情。
篱落间见凌霄偶书
赵蕃（宋代）

凌霄何自名，缘木与俱生。
底事因蓬附，故为亦蔓荣。
狮子岩
黄梦攸（宋代）

蛟龙跃，狮子吼，
头角峥嵘精神抖。若问破天荒，
还我霹雳手。
赠颖师
王洋（宋代）

昔有二大士，比变相差池。
一隐卢老堂，一作贫舍儿。
任缘本无意，音韵偶追随。
高唱既绝诣，豹隐那得窥。
颖公实静者，妙赏心自知，
以此墨守虑，远继白雪词。
首叙同契语，生死一推移。
末祛唱酬迹。风月非所私。
中间任游戏，不假永篇题。
自此探骨髓，杜兰杂香蘼。
翻思前作者，往往求其皮。
彼非不论量，泛浪忽深思。
但取偶世语，高调终莫追。
颖公整襟量，峭耸乘嵌危。
冥搜尚论古，快警耳目疑。
不从禅寂缚，此道信权奇。
得寿仁、寿俊二子书，皆以病不及就试，且报
杨万里（宋代）

二子何时到，三秋欲昼头。
收渠半张纸，洗我一年愁。
不得毛锥力，元非子墨羞。
海山寒更碧，整驾待同游。
颂古二首 其二 大禅佛参仰山后到霍山。
释本才（宋代）

子陵滩水急如弦，摸得黄鱼缩项鳊。提向市中频索价，他家不著半分钱。
大中时语
佚名（唐代）

郑杨段薛，炙手可热。欲得命通，鲁绍瑰蒙。
吴中送僧
唐肃（宋代）

师向何方去，太湖西复西。
风传孤磬远，松偃旧房低。
暖榻常留兔，浮杯不驳犀。
何时城北寺，重听木鸡啼。
次袁说友巫山十二峰古风二十五韵
张演（宋代）

化工神伟开物姿，劖石万仞不作痴。巍峰耸立威凤举，急挟怒流奔马迟。

隐然万里形胜重，信矣四海游观奇。天开匹练势巀嶪，云拥列嶂青参差。

舆图悚视天设险，舟楫竞与江东之。何年宇宙此盘据，远揽泰华宜肩随。

胸吞云梦荡物表，眦决飞鸟忘神疲。元戎授任盛节制，列舰径度罗旌旗。

天香来时满衣袖，讲殿几日辞书帷。词源浩荡春峡水，句律飘扬秋桂枝。

天门有路穿水去，笔力到古群峰低。远参退之赋山囿，下陋樊川娱水嬉。

有神相宅理应尔，梦赋靡曼奚其为。流转不根怜已久，高咏取正今逢时。

昔年飞挽忝将指，异境名言犹念兹。大篇巨轴窥胜赏，赤甲白盐神坐驰。

有从绝唱发奇伟，众作绚采同彰施。德风草偃阃以外，观颂下转江之湄。

宁须三年奏汉计，行复八彩瞻尧眉。慈恩论契肯隔面，草堂枉驾欣解颐。

我方卧云书自伴，公咏入相衣宜缁。少须凋瘵尽抚摩，大赈廪粟歌噫嘻。

会看丹诏来北阙，更上岷岭登峨嵋。江山得助协嘉会，赓载归写明良诗。
雨中
葛天民（宋代）

梅雨朝仍暮，莲塘夏似秋。
水高侵树脚，屋漏滴人头。
歇书厨烟出，占晴礎汗收。
群山思会面，扶病一登楼。
尚德
彭汝砺（宋代）

万里沙陀险且遥，雪霜尘土共萧条。草莱长大牛羊众，窟穴阻深豺虎骄。

往日御夷谁似宋，今时尚德莫如尧。试看虞舜岩廊上，何羡呼韩渭水朝。
挽龚汀州二首 其二
刘克庄（宋代）

所守老尤刚，清风凛不亡。洞房无粉黛，垩室屏缁黄。

东阁遵遗令，南山献吉藏。百年耆旧尽，里社转凄凉。
小重山
黄铸（宋代）

凉入秋檐雨意长。竹深啼络纬，响虚堂。一枝灯影耿昏黄。疏帘外，风度木樨香。

心事易成伤。燕支坡下路，语如簧。定仙螺子玉钗梁。鸳屏梦，应到旧韦郎。
挽贡南漪三首
王珪（宋代）

燕居宣圣像，侑坐祖黎公。
衿佩一朝集，弦歌九族同。
夜窗书案雪，春服舞雩风。
长使南湖学，千秋纪此翁。
九月二十日
韩淲（宋代）

渊明笑杀惠远酒，己公消得杜老诗。诗酒于人亦何事，夜霜吹冷水南枝。
独往亭
赵鼎臣（宋代）

亭前旧种碧琅玕，别后何人著眼看。山下溪流接潮水，时凭双鲤报平安。
和刘元弼乱后见访
王庭圭（宋代）

才下清谈已绝尘，莫嗟离乱恐伤神。兵戈亦是古来事，丘壑还须我辈人。

吟罢细倾桑落酒，归来倒著接䍦巾。茅檐近喜闻鸡犬，步屧寻君去亦频。
偈颂一百六十首
释宗杲（宋代）

生是死之生，死是生之死。
两路坦然平，无彼复无此。
既无生死，又无彼此。
明明百草头，明明祖师意。
历千尺峡百尺峡诸崄至岳顶 其一
屈大均（明代）

临崖垂半足，飞上岳莲端。玉井窥天小，蒲池弄月寒。

白云吞万象，瀑水泻千盘。左右石楼敞，吾将寄羽翰。
怀太白山人
明秀（明代）

阶前黄叶堆欲满，湖上白云閒自来。千里秋风悲断雁，两峰寒日忆登台。

未能明月同移棹，想见黄花独举杯。吟遍长松千万树，南屏落日寺门开。
达磨赞
释心月（宋代）

万浪千波一苇横，翩翩只影可怜生。
老萧若会截流句，杨子江头放你行。
客中
丘葵（宋代）

晓起征衫瘦渐宽，可堪秋入鬓丝寒。
客中万叶皆归本。自把床头易卷看。
史昭甫招陈宗鲁之长兴
戴表元（宋代）

之子沧浪去，三吴西更西。
白盐莼菜脍，红酒稻花鸡。
地少惊云满，天空见日低。
锦囊看烂熳，佳客醉留题。
暑雨夕霁
宋庠（宋代）

天角残虹截暮晖，南楼风快暑烟微。月波半露金枢穴，云叶全收玉女衣。

气爽戍楼孤鹊去，雾沈荒苑数萤归。凉轩更作东山咏，何处庄环有世机。
出郴山口至叠石湾野人室中寄张十一
王昌龄（唐代）

槠楠无冬春，柯叶连峰稠。阴壁下苍黑，烟含清江楼。

景开独沿曳，响答随兴酬。旦夕望吾友，如何迅孤舟。

叠沙积为岗，崩剥雨露幽。石脉尽横亘，潜潭何时流。

既见万古色，颇尽一物由。永与世人远，气还草木收。

盈缩理无馀，今往何必忧。郴土群山高，耆老如中州。

孰云议舛降，岂是娱宦游。阴火昔所伏，丹砂将尔谋。

昨临苏耽井，复向衡阳求。同疚来相依，脱身当有筹。

数月乃离居，风湍成阻修。野人善竹器，童子能溪讴。

寒月波荡漾，羁鸿去悠悠。
何恭敏
岳珂（宋代）

虐焰熏天，而公以勺水欲救其燎原。观公之帖，虽久别之一见，亦将以归之时数之自然。

胸中所处者素定，宜其敢于撄豺虺之锋，而吐天下之公言也。
连日将行泥涂风雪因作二诗一以自嘲一以自解 其二
虞俦（宋代）

天公怜我太徒劳，为散冰花洗郁陶。翻觉篮舆清兴动，风流不减剡溪高。
罥马索 送崔二再游黔中，兼讯李斯年。
朱彝尊（清代）

玉骢嘶，须把青丝罥他住。燕歌易酒，莫辞今夕离亭聚。

浮云一望，绿波千里，满目销魂江淹赋。计落花时节黄陵，楚竹湘烟响柔橹。

行旅，罗施天末，木瓜金筑，且伴参军作蛮语。乱水孤舟逢人少，惟有冷猿昏雨。

南寻李白，问讯何如？为报频年相思苦。道故人别来时卷，总是人间断肠句。
次韵王西樵司勋春夜兼书别思
李良年（清代）

邗上江梅已半零，暗香萧瑟雨沈冥。窗斜竹影摊书坐，风细林柯隔幔听。

入洛司空琴自好，过江仆射酒难醒。明朝怕见隋堤柳，此是长亭第一亭。
月岩
白玉蟾（宋代）

素娥飞下碧霄间，别馆嵌空万仞寒。
不是高悬青玉玦，直疑斜仞烂银盘。
云根朴朔兔相似，灌木参差桂一般。
说与长风休送上，千秋留与往来看。
立春帖子·太上皇后阁
周必大（宋代）

兴庆唐仪重，东朝汉会尊。
帝家春更好，日月照乾坤。
辞世颂
释如净（宋代）

六十六年，罪犯弥天。
打个{左足右孛}跳，活陷黄泉。
咦，从来生死不相干。
至扬州
文天祥（宋代）

此庙何神三十郎，问郎行客忒琅珰。
荒阶枕籍无人问，风露满堂清夜长。
九月一日游昭亭
丁复（元代）

山色江光带近郊，道旁杨柳舞寒条。
半生九日黄花酒，多在西风白下桥。
千里客游仍暮景，异乡人事又今朝。
老来未遣登临懒，尽醉东家绿玉瓢。
次韵送虞伯生使蜀降香
李源道（元代）

城南尺五去天低，回首彤楼十二梯。六月岷山犹有雪，三春云栈迥无泥。

浣花溪上看秧马，芳草渡头闻竹鸡。见说草堂遗构在，公馀须到锦城西。
句
杨缄（宋代）

一从天上遗金籍，长向人间作画屏。
过老鼠岐 其一
王十朋（宋代）

去年滩下黄牛峡，今日舟逢老鼠岐。莫恃岩崖起波浪，可无天定水平时。
望后海诸峰
吴苑（清代）

寻山兴难已，理策出烟寺。晴岚漾朝光，薄雾散空吹。

荒途没人径，一石一天地。环海千万峰，劫初和儿戏。

盼左兴难尽，睐右赏不置。坠岸千仞青，嵌空一天翠。

平生见名山，履险身忘悸。独此奇无穷，瞠目不敢视。
古意送沈宏诗
刘孝绰（南北朝）

燕赵多佳丽，白日照红妆。荡子十年别，罗衣双带长。

春楼怨难守，玉阶空自伤。复此归飞燕，衔泥绕曲房。

差池入绮幕，上下傍雕梁。故居犹可念，故人安可忘。

相思昏望绝，宿昔梦容光。魂交忽在御，转侧定他乡。

徒然顾枕席，谁与同衣裳。空使兰膏夜，炯炯对繁霜。
送秘丞罗庭扬将漕湖北
曾几（宋代）

湖南八九州，海内清绝地。
与公白鸡年，接翼鸿雁使。
高堂亲八十，无复远游意。
奉承万事了，趋走三节至。
诏书引上殿，帝曰汝国器。
置之蓬莱山，身亦典中秘。
乖离如许久，会念差足慰。
胡为未暖席，归与不可制。
人生故乡乐，况揽澄清辔。
皇华遣使臣，光采宁有是。
红尘跨鞍马，老矣殊少味。
著鞭输公先，吾亦从此逝。
赠骆偃
释智圆（宋代）

才高淹下位，圣代尚遗贤。
贾谊方流涕，杨雄正草玄。
开琴逢皓月，试茗选清泉。
箧有文编在，时容后学传。
朱仲寔少府到官无几日即入佥幕官满送行二首
戴复古（宋代）

才智人难及，上官能用贤。
梅仙无一事，莲幕坐三年。
政誉倾千里，归途仰二天。
辟书闻早上，松菊莫留连。
戍妇
方一夔（宋代）

去岁辞家戍陇西，玉关消息渺天涯。深秋别恨向谁诉，挂壁空靴生网丝。
送侯秀才南游
皎然（唐代）

芳草随君自有情，不关山色与猿声。

为看严子滩头石，曾忆题诗不著名。
同游胜林亭次韵
程俱（宋代）

会意不在远，巢枝良有馀。居然胜林境，鱼鸟皆欣娱。

危城俯回溪，归航数风蒲。幽蹊接遐观，褰裳欲凌虚。

却顾容膝地，清阴绕扶疏。念此晨日长，言旋更踟蹰。

翰林留新句，体骨超黄初。深藏恐飞去，照夜空江湖。
读曲歌 其一
曾曰唯（明代）

欢意如灯花，引人不成卧。相对恨无油，明明心易过。
闻寺簿燕客因以酒蟹送似有诗见及次韵二首 其二
罗愿（宋代）

此物湖乡价不论，带糟聊遣荐芳樽。梦魂忽去浮清霅，唤拨渔舟傍马门。
早春入山詹仲携酒野酌笑咏成诗
许相卿（明代）

仲氏有幽兴，访我春山中。冰霜策老马，觞豆驱孱童。

烟云满怀策，那复尘土容。空谷喜足音，真乐况天衷。

寒潮俯东岫，晴暄负南荣。酌言永今日，咏归聊短筇。
高阳台 高次愚上舍索题梅窗读书图，时越中不守，杭城被围
黄燮清（清代）

玉碎疏帘，茶温小阁，东风才逗横枝。雪海无尘，生绡雅称题诗。

香吹纸墨人俱韵，赋游仙、高卧偏宜。但依依。梦里江南，费尽相思。

吴山越水登临地，叹画中泉石，虏骑纷驰。粉本倪黄，可怜风景都非。

伤心世界君休问，看烟云、起灭移时。怕迟迟。春到孤山，鹤瘦难支。
鹧鸪天
戴延介（清代）

鸂鶒熏炉冷被池。才眠重起夜迟迟。灯悬红豆相思影，墨惨乌迟本事诗。

更一点，泪千迟。个人此际可曾知。合欢前事从头想，又是虬壶漏尽时。
偈颂十二首
释道璨（宋代）

临济一喝，德山一棒。
霹雳电光，宁容近傍。
九疑山图
刘敞（宋代）

苍梧南岸碧嵯峨，直上云衢不甚多。天使九峰迷万世，可怜虞舜不悲歌。
先得楼
董嗣杲（宋代）

潋滟澄波漾彩椽，柳丝量绊俊游鞭。
傍湖莫厌官楼小，得月无游此地先。
迎榜书生空绛帐，抱琴才子沃金船。
壶天萧爽人人醉，雪色屏风画谪仙。
长安县后亭看画
王建（唐代）

水冻横桥雪满池，新排石笋绕巴篱。

县门斜掩无人吏，看画双飞白鹭鸶。
秘阁观书
薛绍彭（宋代）

访古求书二十年，二王真迹几人传。
每寻同好得消息，闻韶忘味心拳拳。
诸家真赝可屈指，缇巾入手分媸妍。
道山东观富奇古，世人想望如云天。
此生尘俗分不到，九重有路来无缘。
岂知司存预符玺，芸台高议开宾筵。
翰林入坐中执法，未容凡吏陪诸仙。
酒阑接武上秘阁，皇居紫禁凌非烟。
晋康法书在宝椟，傍架牙签一一穿。
紫衣黄门许一见，忽开复闭严关键。
右军尽善历代宝，八法独高东晋贤。
宏文旧物印章在，开元小篆朱犹鲜。
草行无穷少真楷，硬黄色净昏麻笺。
凤翥龙翔余复直，烟霏雾结断还连。
溟涨笔力老转剧，临池尚叹张学专。
言奴得法号神俊，逼人体势殊翩翩。
自方家尊聘豪翰，骎骎欲过骅骝前。
崇虚鹅群最真迹，万里古色星日悬。
笔乾墨淡不可搨，拙手添晕难磨湔。
小玺肥书两贞观，每角一字居四边。
南朝妙鉴各题检，怀充在后前僧权。
争妍取势押缝尾，磐石卧虎推满骞。
琅琊世谱今乃识，宝章十代何蝉联。
忠良贼孽无去取，茂宏处仲同一编。
其间楷真特萧散，南平秘法传僧虔。
卷杪题官记年月，方庆疏封在石泉。
当时盛事今不泯，曾看崔序传遗篇。
想见举朝推好尚，小钟发论头风痊。
髹奁别贮古杂迹，历代作者堪比肩。
步怀陈人有晋法，伯英汉帖疑吴颠。
诚悬送瓜特枯硬，欧取方险虞劲圆。
虞文发愿乃使用，壮古遒丽功力全。
世间此帖岂有二，孔庙破石人犹怜。
阿武章草五字句，画松分行如直弦。
牝鸡司晨足才致，蛾眉文墨争蝉娟。
青绫高标卷二十，淳化刻在诸帖先。
仲尼夏禹谢太傅，山涛汉章东晋宣。
体凡格陋漫收掇，一手临写烦雕镌。
二王妙迹半遗落，宝章虞柳俱见捐。
无盐刻画废西子，骐骥不御蹇著鞭。
永熙圣学贵斯事，讨论王著何备员。
百年文物盛于昔，继文真主方御乾。
岩廊道业仰夔禹，太平黼藻宗云渊。
宝书传世久未辑，明时盛事犹缺然。
谁能借辩达聪听，愿求精识重评诠。
收遗去陋再刊勒，鸠工不费数万钱。
嗟哉百卷顷刻过，安得放意徐穷研。
归来欲说急记取，瀛洲回首情悁悁。
心存默想尚可记，以指画被夜不眠。
休论顽仙与才鬼，但得曲掌甘终焉。
送徐州举人赴省试
李昭玘（宋代）

淮夷之珠照夜明，泗滨之石声泠泠。昔时大禹致方物，神光玉色罗广庭。

比年入献多豪英，褒雄妙思相凭陵。飘飘束书去观国，瘦马踏雪须垂冰。

长廊白昼天宇清，落笔冉冉风云生。千官拱笏赭袍近，碧沟新柳黄鹂鸣。

金挝虎士传姓名，鱼龙卷尾随雷声。州人洗眼望归期，会约春风载酒迎。
夜起 其二
彭兆荪（清代）

羌笛惯飞边柳叶，霜笳能说落星心。四更虎气出城角，风色怒来声满林。
示僧
释慧远（宋代）

两个童儿舁木鼓，左边打了右边舞。
刹那变现百千般，分明示君君记取。
月季
张耒（宋代）

月季祇应天上物，四时荣谢色常同。可怜摇落西风里，又放寒枝数点红。
永嘉作
张子容（唐代）

拙宦从江左，投荒更海边。山将孤屿近，水共恶谿连。

地湿梅多雨，潭蒸竹起烟。未应悲晚发，炎瘴苦华年。
贾公闾贵婿曲
李贺（唐代）

朝衣不须长，分花对袍缝。嘤嘤白马来，满脑黄金重。

今朝香气苦，珊瑚涩难枕。且要弄风人，暖蒲沙上饮。

燕语踏帘钩，日虹屏中碧。潘令在河阳，无人死芳色。
升龙观夜烧香印上有吕洞宾老树精
萨都剌（元代）

兰风吹动吕仙影，老树槎牙吐暮秋。夜静药炉丹火现，月明神剑夜光浮。

已知浩气无穷尽，不到心灰未肯休。铁笛一声吹雪散，碧云飞过岳阳楼。
答廷评宗说遗冰
梅尧臣（宋代）

仲夏遘余闰，屋室如炊蒸。
孰云穷处者，言赠太官冰。
时靡有暍死，实亦赖友朋。
定能凉一席，既已却青蝇。
吾心久自信，饮已不以矜。
别湖上主人
曹松（唐代）

门系钓舟云满岸，借君幽致坐移旬。
湖村夜叫白芜雁，菱市晓喧深浦人。
远水日边重作雪，寒林烧后别生春。
不辞更住醒还醉，太一东峰归梦频。
客中思家
赵孟坚（宋代）

微风过处有清香，知是荼蘼隔短墙。
相得故园成索寞，诗盟谁复为平章。
赏瑞香催海棠五首 其三
王洋（宋代）

鲁国诸儒走月题，甘于圣学饱羹藜。不知荷筱人归后，谁似张侯为割鸡。
送蒋恭亮之东台
吴怀珍（清代）

白日欲落风在林，前啸狐狸后悲禽。问子行役向何所，大江自北黄河南。

江水东入海，河流日澎湃。河伯何不仁，屡作人民害。

君不见今年六月黄河决，生灵百万皆鱼鳖。况复干戈海内多，江淮浩浩常流血。

我已轻出子复尔，掺执子袪不可说。吁嗟岁阑风雪寒，长途愁子衣裳单。

樽前强起互相酌，为子高歌《行路难》。歌成予亦从此去，回首江南渺烟树。
九江初识水仙二首 其二
周紫芝（宋代）

天香不染麝煤烟，家近龙宫宝藏边。世上铅华无一点，分明真是水中仙。
昨蒙谓卿机宜学士佳章宠寄谨依元韵酬谢乞幸
度正（宋代）

君家谪仙人，豪侠好骂讥。
脱靴辱权幸，捧砚夸宠妃。
风月三千首，百卉弄春晖。
恭惟紫微公，执笔赞万几。
大行或差舛，考验在璇玑。
同时三君子，日月争光辉。
我生百年后，览之神奋飞。
粤从志学来，斯文力发挥。
瓦劄带尘壤，羊毛拂烟霏。
言词虽不工，往往造精微。
邂逅逢名世，如何尚布衣。
为我特倾倒，我心亦依依。
从今愿卜隣，穷空不思归。
厚意敢虚辱，三尺横金徽。
师师令
葛嫩（清代）

懵腾乍起。正云鬟未理。手挼裙带倚床阑，但说道、困人天气。

娇眼半开犹似睡。怕镜奁如水。

玉容懒把桃花靧，却自然妖丽。彩毫约略扫眉峰，春已透、粉香堆里。

一见教郎终日喜。拚小楼同醉。
水调歌头
刘辰翁（宋代）

尽，明日又续之

此夕酹江月，犹记濯缨秋。濯缨又去如水，安得主人留。旧日登楼长笑，此日新亭对泣，秃鬓冷飕飕。木落下极浦，渔唱发中洲。

芙蓉阙，鸳鸯阁，凤凰楼。夜深白露纷下，谁见湿萤流。自有此生有客，但恨有鱼无酒，不了一生浮。重省看潮去，今夕是杭州。
池上梅复开一花今数日矣始成绝句
钱时（宋代）

一花消息小春前，冷眼相看似故年。
但觉老怀诗渐懒，略无行遣到花边。
寿公禅老游冥
何昌弼（宋代）

不学参禅不学文，百年么乐任天真。
曾闻神定逾三日，疑是今生再世人。
魏漕彦成昔宰弋阳政绩上闻召对改秩予适当词
胡寅（宋代）

绍兴乙卯选贤时，弋水鸣琴有去思。
文石对敭言动听，演纶无愧改官词。
偈颂二十四首 其十七
释智愚（宋代）

奸峭互陈，对面千里。有人寄僧过夏，南山大开东閤，彼此出家儿。
颂古二十一首 其三
释正觉（宋代）

我这镰子用得快，当时三十文钱买。南泉门下路歧通，寄语行人著精彩。
东林石涧桥见独树梅花有感 其一
张萱（明代）

鳞鳞玉绽虎溪东，独树香浮野棘丛。姑射仙人今佞佛，欲随莲社领春风。
赋玉岩
赵希融（宋代）

君不见陶令门前栽五柳，聊为折腰辞五斗。
归来三径足欢娱，琴书得趣人谁有。
又不见和靖卜築临西湖，湖山胜景天下无。
至今疏影横斜句，人与梅花其清癯。
古来逸士皆如此，一节纯全能终始。
三欢古风挽莫回，幸有玉岩人足比。
二十馀年养浩深，厌居朝市入山林。
此身出处无非道，尤世谁知一寸心。
愧予朱墨尘埃里，恨不岩前濯清泚。
想象入室芝兰馨，有□清庙遗音美。
闻说当年赠蓝书，蒲公之见特其粗。
要知命义吾儒事，愿学同游周邵苏。
白莲
项安世（宋代）

似云如月画图难，似立如行意象宽。
太华峰头天欲晓，魏王池上日初残。
超超韵出千花外，浩浩香来六月寒。
正用一夔当大夏，可须浮艳满春阑。
扬州三绝句
晁说之（宋代）

便风五两更悠悠，回望乡闾烟雾浮。
若问无情唯颍水，不来随我到扬州。
华阳山堂落成
诸葛舜臣（宋代）

小筑菟裘石磴间，登临极望意苍然。
三更栗叶中峰雨，四月桃花一洞天。
时听茅君归碧落，恍闻玉女炼丹铅。
江湖万里尘埃远，留得深山一道泉。
句
刘若冲（宋代）

闽川景物清宜画，萧寺楼台丽欲浮。
春词七首
白玉蟾（宋代）

晴帘暖幕笑如烘，春事还归缥缈中。
红药一枝寒食过，东风万点海棠空。
和参政丁侍郎洛下新植小园寄留台张郎中二首
宋祁（宋代）

名园新景极幽寻，廊庙功名江海心，
广作岩扉容驷马，他年此路待飞金。
张守送羊羔酒将以三绝次韵答之
陈造（宋代）

瓮中别作一家春，羒羜微生得效珍。
少贷陶家煎雪水，更论徐邈对贤人。
颂古十三首
释德光（宋代）

法出奸生，垛生招箭。
三脚驴子，是谁亲见。
送侄赴廷试
吴芾（宋代）

上林跃马看腾骧，父老犹方昔日张。
顾我儿曹殊未学，敢将踪迹继前芳。
水调歌头（明日，纯中以酒见贶，约即见过。徘徊江上久不至，复次其韵）
吕渭老（宋代）

江湖堪极目，非雾亦非烟。故人相见，纵横高义薄云天。已具萸尊茗话，怅望云中江树，不见子猷船。日色隐林表，十里认帆竿。

百年间，无个事，且安闲。功名两字，茫然都堕有无间。且尽身前一醉，休问古来今往，及取菊花残。仙事占无据，竹帛笑刘安。
颂古一百二十一首
释宗杲（宋代）

问佛如何是，宗师即便酬。
称鎚将锯解，言外度迷流。
铜陵阻风
李纲（宋代）

春色到江渚，梅花正断魂。风波留远棹，烟雨湿寒村。

雁过传遗响，潮来没旧痕。凄凉一樽酒，愁绝与谁论。
閒居
吴则礼（宋代）

阿堵安用多，十年著一冠。
且作楚州梦，从人憎鼻鼾。
柴桑閒居楚，读罢始永叹。
鶬鹒几时鸣，眷此春事阑。
何以韵今日，朱丝发清弹。
大部华严经，字字要饮观。
鞭笋真肥白，媚我晨炊盘。
小君孟德耀，老夫梁伯鸾。
端须如庞公，妻儿坐团栾。
好作竹漉篱，未忧终几餐。
浓煎饭后茶，个中良可安。
宿昔逸群句，慰渠举似看。
蚕妇
来鹄（唐代）

晓夕采桑多苦辛，好花时节不闲身。
若教解爱繁华事，冻杀黄金屋里人。
暮春过汤伯蕃村居
李寄（明代）

扬子江边处士家，春申山下种桑麻。最宜雨雨风风竹，兼有桑桑白白花。

因氏先生为北郭，定知庄子又南华。看君松下閒箕踞，一倍惭余道路赊。
赠奚元启二首用宾之韵 其二
倪岳（明代）

门巷萧条昼不关，故园迢递梦中还。一年风景又如此，百岁光阴皆等閒。

愧我春愁浓似酒，怜君诗骨瘦如山。微官久负匡时术，饱食能无独厚颜。
龙潭夜坐
王守仁（明代）

何处花香入夜清？石林茅屋隔溪声。
幽人月出每孤往，栖鸟山空时一鸣。
草露不辞芒屦湿，松风偏与葛衣轻。
临流欲写猗兰意，江北江南无限情。
题向伯侨吴松雪霁图三首 其二
罗椅（宋代）

天上清流云片，人间名胜吴松。两贤相厄已甚，赖有斜阳半峰。
数年不与李商叟书忽书来一诗寄之
韩淲（宋代）

正始之风固寂寥，茶山犹有半村高。静观世变慵招隐，闲赋诗章定广骚。

深信老怀能自适，遥知好事不常遭。秋来醉拥残书卧，鼻鼾吹红气转豪。
简宁子仪二绝 其一
吕本中（宋代）

只恐老去被花恼，更欲忘忧须酒浇。何似山堂病居士，闭门高枕过春朝。
浣溪沙（为王参议寿）
赵长卿（宋代）

密叶阴阴翠幄深。梅黄弄雨正频频。榴花照眼一枝新。

缑岭有人今毓粹，飞凫不日＿严宸。一樽敬寿太夫人。
吴兴舟中次舒大参韵
杨旦（明代）

东风吹暖日迟迟，雨足郊原万物熙。画舫午炊供菽乳，清江晓汲试茶旗。

驱驰仕路浑无补，断送春光合有诗。窃恐抡才非具眼，道傍樗擽笑工师。
水调歌头（自和）
李曾伯（宋代）

佳月四时有，举世重中秋。金明水秀竞爽，亘古景难酬。爝火繁星退敛，桂海冰天洞照，清影遍神州。万象自妍丑，一鉴碧虚浮。

昔苏张，夸玉界，赋琼楼。素娥阅人多矣，不怕雪添头。只恐参横斗转，还又酒阑歌散，醉态醒堪羞。安得真仙术，兔魄驻西流。
次韵仲照秋怀四绝 其一
周紫芝（宋代）

日斜楼阁暮云中，黄菊红蕖满院风。酒熟未酬花烂熳，诗来时听玉丁东。
欧桢伯工部转正郎寄之 其二
王世贞（明代）

一枝真郤桂，五岭复佗珠。水部官仍好，风流代不孤。

锦囊行处有，彩笔梦宁无。从此钟山色，俱应属大夫。
次和袁嵾岚见赠三十韵
王应斗（明代）

舂陵有佳气，风雅代相持。旷躅倾三户，铉言贵一时。

伟哉公后劲，能与昔同揆。崒嵂连嵾峙，汪洋泻汉滩。

仓皇逢世乱，谈笑取官奇。锦制江城丽，斤挥鄂渚宜。

李桃相竞秀，桑梓愧言私。骥足方闲步，羊肠复履巘。

调高嫌寡各，怀宝惜希知。逸致宗陶阮，高风接颖箕。

筇飞丹岳迥，车纵白门驰。识以观涛壮，情因望海移。

尽韬文豹雾，孤引渐鸿仪。墨翰资游戏，烟云任蔽亏。

朗怀澄皎皎，冲度益夔夔。每快闻声蚤，翻憎握手迟。

一朝披赤牍，千里挹青芝。裔续公安著，名齐洛下垂。

有时凌白也，率意写羲之。老作文章伯，狂呼造化儿。

抽毫惟信腕，得酒不攒眉。自我逢袁粲，何殊遇子期。

唱酬欣有托，摸索谩云谁。斗北行占聚，河东岂待吹。

时花俱扫艳，古柏独成诗。读罢陈杯酌，欢陪畅梦思。

清谈依茂宰，列席近先师。咳唾生珠玉，敦庞肃鼎彝。

不图休晚沐，旋复吐新词。从此耽深契，逢人说项斯。
水龙吟（寿尹梅津）
吴文英（宋代）

望春楼外沧波，旧年照眼青铜镜。炼成宝月，飞来天上，银河流影。绀玉钩帘处，横犀尘、天香分鼎。记殷云殿锁，裁花翦露，曲江畔、春风劲。

槐省。红尘昼静。午朝回、吟生晚兴。春霖绣笔，莺边清晓，金狨旋整。阆苑芝仙貌，生绡对、绿窗深景。弄琼英数点，宫梅信早，占年光永。
题湖山十景 其五 竹楼清眺
陈镒（明代）

竹外登楼兴自豪，纷纷苍雪冷吟袍。浮云吹尽秋空阔，独鹤归来山月高。
金刚随机无尽颂·知见不生分第三十一
释印肃（宋代）

真见实不见，当台镜中面。
元是本来人，不著求方便。
太常乐章三十首其二十二皇帝御殿迎升御座奏
杨亿（宋代）

金奏在悬，群后在位。
天威煌煌，嚮明负扆。
玄览穆清，弁冕端委。
盛德日新，礼容有炜。
别离怨
郑遂初（唐代）

荡子戍辽东，连年信不通。尘生锦步障，花送玉屏风。

只怨红颜改，宁辞玉簟空。系书春雁足，早晚到云中。
梦仙
项斯（唐代）

昨宵魂梦到仙津，得见蓬山不死人。云叶许裁成野服，

玉浆教吃润愁身。红楼近月宜寒水，绿杏摇风占古春。

次第引看行未遍，浮光牵入世间尘。
及第后寄宜春亲友
许载（宋代）

只把文章谒帝居，便从平地蹑空虚。
分明有个上天路，何事儿孙不读书。
和王季行制干昌溪即事 其二
阳枋（宋代）

盐米溪中艇，桑麻云外村。岩重稀鸟道，石劲少篙痕。

赤甲此微峡，温泉兹小轩。绝怜鸡唱罢，近午日方暾。
扫地花（双调）
周邦彦（宋代）

晓阴翳日，正雾霭烟横，远迷平楚。暗黄万缕。听鸣禽按曲，小腰欲舞。细绕回堤，驻马河桥避雨。信流去。想一叶怨题，今在何处。

春事能几许。任占地持杯，扫花寻路。泪珠溅俎。叹将愁度日，病伤幽素。恨入金徽，见说文君更苦。黯凝贮。掩重关、遍城钟鼓。
席上题张九岳秘书玄博斋
韩上桂（明代）

古道洵寥廓，微言久不陈。秦灰经浩劫，孔壁翳幽尘。

石鼓词多经，竹书文渐湮。何人辨亥豕，孰是剖根银。

之子原耽学，精思迥绝伦。囊萤心独苦，刺股念常辛。

往绍箕裘业，今班侍从臣。上林应继赋，太乙且时亲。

平子思玄并，司空博物均。风流追往哲，模范企先民。

昆圃琼为佩，湘流兰作纫。明珠求象罔，浮磬出江滨。

检帙良克栋，得机会斲轮。牛毛从细剖，凫羽可重询。

箧补河东缺，经传柱下神。谈天怀更阔，钻燧理弥纯。

贰负推求遍，参寥契悟真。洽应罗广泽，粹直饫芳醇。

大小言俱赋，异同论独伸。三车宁足秘，二酉转称贫。

著此幽斋趣，欢兹妙墨匀。拭观同警牖，敦尚拟书绅。

瑞彩瞻苞凤，灵光吐角麟。文能辉典册，藻可灿丝纶。

大海徒窥涘，连城敢竞珍。处隅光易隘，揣籥悟何因。

籍许中郎载，居从王翰邻。尚期探武库，更喜度迷津。
晓
郭印（宋代）

客宵无一事，达晓梦魂安。
窗隙檐光入，更筹漏水乾。
田园终计决，游宦久心阑。
懒起趋朝谒，从渠困马鞍。
和昌甫见寄
韩淲（宋代）

岁晚溪南见旧游，归舆常恨莫能留。不堪别去人还远，犹幸诗来路匪修。

野外梅生花气动，门前冰拆水声流。相思清梦章泉上，尽道才名光更优。
和高吉父六绝
杜范（宋代）

饮啄於人似有缘，又将尘面对瞿昙。
儒冠未必非相误，时听钟声静夜参。
叶茂卿寄诗卷赋此以谢之
陈文蔚（宋代）

正念交情旧，忽来诗卷新。
既能赊酒馀，宁作卖书贫。
计想寻窗下，闲须过涧滨。
为言田舍乐，花鸟亦情真。
次韵弟观用陶元亮归田园居韵
陈著（宋代）

麻麦在东阡，桑柘在南陌。鸟飞鱼在渊，生意各自适。

相逢如相鱼，非苟旦与夕。此心乃平生，谁能开閒隙。

嗟彼何人斯，徒为形所役。役役本无名，于何见劳绩。

富贵死之除，清閒终有益。
答和江子我 其二
程俱（宋代）

榔粟横担入乱山，恍如黄鹤倦飞还。不妨步屧时来往，山北城南一望间。
放手
张湄（清代）

反目还将放手称，牵手挈酒痛交惩。何如白首期偕老，高筏迎归耀彩缯。
酬司空璲少府
高适（唐代）

飘飖未得意，感激与谁论。昨日遇夫子，仍欣吾道存。

江山满词赋，札翰起凉温。吾见风雅作，人知德业尊。

惊飙荡万木，秋气屯高原。燕赵何苍茫，鸿雁来翩翻。

此时与君别，握手欲无言。
同子文、材翁、子直、萧巨、济中元夜东园望
杨万里（宋代）

杂碎轻云白锦鳞，十分圆月湿银盆。
锦鳞散尽银盆在，依旧青天无点痕。
咏园中杂草八首 其五 千年运
王立道（明代）

朝菌无晦朔，此草自千年。万物枯荣理，凭栏一慨然。
塞翁吟（芙蓉）
杨泽民（宋代）

院宇临池水，桥边绕水胧{月恖}。桥左右。水西东。水木两芙蓉。低疑洛浦凌波步，高如弄玉凌空。叶百叠，蕊千重。更都染轻红。

冲冲。能消尽，忧心似结，看艳色、浑如梦中。为爱惜芳容未尽，好移去，满插家园，特与培封。年年封赏美质，朝朝披玩香风。
题石室并和澹庵 其六
释慧空（宋代）

住如止水动如云，去住无拘是我门。又举杖头千佛刹，来藏海上小桃源。
句
许浑（唐代）

蒹葭水暗萤知夜，杨柳风高雁送秋。露滴晓花疑锦绣，风吹寒竹认笙簧。
涂田
释如净（宋代）

劄断潮头大海枯，十方公界佃官租。
寥寥万古平如掌，不许傍人扬契书。
滚绣球
杨巽斋（宋代）

琢玉英标不染尘，光涵月影愈清新。
青皇宴罢呈馀技，抛向东风展转频。
锦堂春
司马光（宋代）

红日迟迟，虚郎转影，槐阴迤逦西斜。彩笔工夫，难状晚景烟霞。西尚不知春去，漫绕幽砌寻花。奈猛风过后，纵有残红，飞向谁家。
始知青鬓无价，叹飘零官路，荏苒年华。今日笙歌业里，特地咨嗟。席上青衫湿透，算感旧、何止琵琶。怎不教人易老，多少离愁，散在天涯。
清江道中见梅
朱熹（宋代）

今日清江路，寒梅第一枝。不愁风袅袅，正奈雪垂垂。

煖热惟须酒，平章却要诗。他年千里梦，谁与寄相思。
题蒙泉
俞汝尚（宋代）

幽人斸寒泉，井甃名曰蒙。井贵德不改，蒙以养为功。

非徒玩清冷，润液幽芳丛。说筑傅岩下，伊耕莘野中。

静守一夫事，勤政王道隆。孔孟不得志，日月经高穹。

休哉圣贤心，养私而用公。宇宙间生民，草木与昆虫。

仁渐而秾郁，义惨而庞洪。泓泓此中泉，与物资天功。

勿谓短绠浅，海底渊源通。勿谓一勺轻，洗涤人心空。

近林郁青苍，远涧与冲融。往往中间云，霶霈起天风。

汲引即所利，孰遣榛莽丰。有道无得丧，孰患番险濛。

君子修诸业，虑初而图终。为君赋此诗，勿厌吾道穷。
春日雨后作
刘得仁（唐代）

朝来微有雨，天地爽无尘。北阙明如画，南山碧动人。

车舆终日别，草树一城新。枉是吾君戚，何门谒紫宸。
题抱黄洞景德观
郭祥正（宋代）

晋道昔纷乱，志士多学仙。乃愿脱尘网，毕身飞绛烟。

卓彼抱黄子，遗迹兹山巅。地灵无恶木，杉松碧参天。

四时不变春，脩脩女萝鲜。下有白鹿卧，上有青猿悬。

微风五音奏，不假朱丝弦。来者迭宏构，深门秘真筵。

馀芳考金刻，眇末期羌肩。回念时运泰，岩谷无逃贤。

寓游足以乐，携壶谩思玄。黄冠四五辈，达者余所怜。

未尝诣州府，白发犹侵颠。而况尘中人，欲以永岁年。

聊书一日事，继之逍遥篇。
崔西峨山中别起楼台寄赠
张诗（明代）

山人习静谢氛埃，甲第遥从天上开。
流水自然成涧壑，闲云终日护楼台。
珠帘度鹤窥金篆，璧月穿花送玉杯。
鞭石不劳蓬岛去，吹箫时引风凰来。
以坡公君如大江日千里我如此水千山底为韵作
赵蕃（宋代）

落此鼪鼯野，宜从麋鹿群。
何知交友内，而乃得夫君。
应诏咏巢乌
杨师道（唐代）

桂树春晖满，巢乌刷羽仪。朝飞丽城上，夜宿碧林陲。

背风藏密叶，向日逐疏枝。仰德还能哺，依仁遂可窥。

惊鸣雕辇侧，王吉自相知。
程君履以薛宰书见访
林希逸（宋代）

游历江湖久，刊诗已百篇。梅花曾共笑，杨叶不难穿。

朴厚如翁好，推敲何处传。雀罗空自愧，为我谢琴仙。
蝶恋花（用赵文鼎提举送李正这提刑韵送赵元英）
辛弃疾（宋代）

莫向城头听漏点。说与行人，默默情千万。总是离愁无近远。人默儿女空恩怨。

锦绣心胸冰雪面。旧日诗名，会道空梁燕。倾盖未偿平日愿。一杯早唱阳关劝。
一萼红 东邻桃花一树横枝侧出，映入小窗，红萼窥人，嫣然欲笑。爱玩既久，倚此赋之
樊增祥（清代）

粉墙遮，有绯桃似火，隔屋绽新花。秀靥低窥，轻脂淡拂，晓妆初试铅华。

忆前度、清明相见，是小帘、朱户那人家。一信东风，几回寒食，如许夭斜。

宋玉而今渐老，赋东邻颜色，才思都差。斗草阑干，弄花襟袖，年年轻负流霞。

蓦一片、芳阴送雨，怕玉沟、流水到天涯。还倩夕阳片影，写上窗纱。
三月二日被命祈晴上天竺舟中得六绝句
刘克庄（宋代）

勤本小家数，韩欧大秀才。
二公需作料，勾入集中来。
题九鸶图
陈维裕（清代）

周人咏振鹭，洁白与人比。鲁人咏振鹭，舞者持其羽。

孰谓彼微禽，往往在所取。而今画图中，三三见栖止。

皎皎毛羽鲜，粲粲顶丝美。玩之有深意，可以勖君子。
春日杂兴七首 其七
唐庚（宋代）

故人不见空凝睇，过雁全疏只断魂。犹有野梅临水在，一枝无语伴黄昏。
句
钱易（宋代）

双峰上帘额，独鹊袅庭柯。
自湘赴广道间杂咏·飞燕
李曾伯（宋代）

瞥见谁家燕，才惊社日临。
洛花移种否，唤起故园心。
宫词 其九十五
赵佶（宋代）

殿省爰新六尚名，攸司遵职赞隆平。屡颁衎宴丰碑立，官属同刊琬琰荣。
刘贡父见余花词数首以诗见戏聊次其韵
苏轼（宋代）

十载漂然未可期，那堪重作看花诗。
门前恶语谁传去，醉后狂花自不知。
刺舌君今犹未戒，灸眉我亦更何辞。
相従痛饮无余事，正是春容最好时。
巫山高
李沇（唐代）

抉天心，开地脉，浮动凌霄拂蓝碧。襄王端眸望不极，

似睹瑶姬长叹息。巫妆不治独西望，暗泣红蕉抱云帐。

君王妒妾梦荆宫，虚把金泥印仙掌。江涛迅激如相助，

十二狞龙怒行雨。昆仑谩有通天路，九峰正在天低处。
登舟往瓜州护使客回程
虞俦（宋代）

冬来长夜数更筹，耿耿青灯照客愁。底事舟中能好睡，觉来身已抵瓜州。
颂古一百二十一首
释宗杲（宋代）

深浅聊将拄杖探，忽然平地起波澜。
倾湫倒岳惊天地，到海方知彻底乾。
汲黯
姚柬之（清代）

中朝谠论久无闻，一语犹能感圣君。可惜经生汉丞相，不如奴子卫将军。

昆仑使自穷青海，封禅书传起白云。下诏轮台嗟又晚，眼前刀笔总深文。
戏谢赵良弼寄薏苡山药
冯山（宋代）

𦼮珠舂出真珠颗，山药锹开白玉团。本草经中俱上品，故人白寄善加餐。

轻投已获琅玕报，每饮兼资菽水欢。欲把长篇酬厚意，吟肠无味苦搜难。
咏雪
白玉蟾（宋代）

青女怀中酿雪方，雪儿为麯露为浆。
一朝雪熟飞廉醉，酘得东风一夜狂。
舟行遇顺风
卫泾（宋代）

画船昨日吴江西，风雨满江鼓棹迟。客帆过眼撇波去，坐看舟子相犹夷。

今朝风忽发东北，纵帆如飞揭百尺。来者寸步不可前，停舻怅望求弗获。

风从何来天何为，顺喜逆怨人自私。世间万事亦尔耳，乘除妙理君安知。
加颂蜀僧雪颂
释印肃（宋代）

免使从前业浪奔，直入圆音普眼门。
宾主历然谁委悉，不是通方莫与论。
赠久轩提刑江东二首 其一
汤汉（宋代）

江右皇华溯浙东，按行特地到山中。柴门忽有高轩过，衰俗久无前辈风。

嵩岳气摇消息长，祝融开霁鬼神通。荒崖绝谷留光彩，长使人怀太极翁。
次韵张欣木王熙玉山行
蒋德馨（清代）

峚山崒嵂高入天，黄华赤实相新鲜。玉膏五色出其上，采食传自羲轩前。

庸成册府号群玉，中绳四辙何岿然。玄圃夜光任堆积，如环如玦如钩拳。

腐儒目论等蚁蠛，盖笠何处窥方圆。胸襟龌龊饱尘堁，恨无三斛纯灰湔。

澎湖环岛三十六，峨眉秀色纷联娟。传闻玉山最夐绝，月明往往翔群仙。

蜃楼缥缈大海出，鹊桥恍惚银河填。君从何处觌灵境，步虚声落青云边。

波澜虚堂动澎湃，造化真宰工劖镌。阳侯天吴下欻吸，海鳞巨兽来蟃蜒。

骊龙睒旸介鲸吼，熊咆虎啸惊层巅。玉山仿佛出云表，神芝万顷森琼田。

列真耕烟种瑶草，亦有联襼仍摩肩。蛮獞犵狫不得上，仰视𥈭眙徒扳牵。

猎缨危坐再三读，心游目想神为颠。即今天南贼未靖，譬如余毒犹缠绵。

怒臂已知难拒辙，断流尚复思投鞭。楼船指顾下漳浦，六师士马皆精妍。

昆冈玉石惧同烬，山灵呵护当求全。虎门两峰最扼要，渊渟岳峙相回旋。

狼㬻嗅金通货币，安息摹面输刀钱。咽喉慎勿俾拦入，重教鸷鸟思飞骞。

孙卢往事有前鉴，除根遗种功相悬。磨盾草檄要公等，耳雷鼻火方壮年。

黄羊肋似露浆味，渴饮其血何嫌膻。曷为韫玉方待价，寂寂空抱柯亭椽。

白虹烛天光万丈，披图视宝非无缘。期君勒铭玉山上，锦衣他日珂乡还。
秋燕吟别汤元帅馆
胡天游(元)（元代）

秋燕别华堂，堂深秋气凉。
雕梁三四绕，欲别更彷徨。
喃喃细语依檐额，自说生来半为客。
绣户朱门惯往来，青郊紫陌多相识。
十年人事顿堪悲，王谢楼台非昔时。
骨肉凋零毛羽敝，一生羞傍小家飞。
鸱鸮满眼难为伍，好风吹落潭潭府。
陋质深蒙顾盻恩，为君强作差池舞。
南塘犹有旧衔泥，此日辞君君莫疑。
愿君努力加餐饭，明年花时复相见。
八归·湘中送胡德华
姜夔（宋代）

芳莲坠粉，疏桐吹绿，庭院暗雨乍歇。无端抱影销魂处，还见篠墙萤暗，藓阶蛩切。送客重寻西去路，问水面琵琶谁拨？最可惜、一片江山，总付与啼鴂。
长恨相从未款，而今何事，又对西风离别？渚寒烟淡，棹移人远，飘渺行舟如叶。想文君望久，倚竹愁生步罗袜。归来后，翠尊双饮，下了珠帘，玲珑闲看月。
寄张仲谋
黄庭坚（宋代）

好在张公子，清秋应苦吟。
衣穿慈母线，囊罄旅人金。
早晚辞天阙，归来慰陆沈。
黄花一樽酒，期与尔同斟。
清明感怀
性道人（清代）

积润侵阶碧草生，杏花寒食半阴晴。一帘细雨迷归燕，几日东风度老莺。

泪眼看花如有恨，旅怀中酒似多情。何时十亩偕贤侣，箕踞空山啸月明。
再赋十绝 其九
葛胜仲（宋代）

软语相从喜道林，碧流紫树日幽寻。是非那复谈朝士，懒作香方比麝沈。
寄寻梅
戴复古（宋代）

寄声说与寻梅者，不在山边即水涯。
又恐好枝为雪压，或生幽处被云遮。
蜂黄涂额半含蕊，鹤膝翘空疏带花。
此是寻梅端的处，折来须付与诗家。
读金桧门总宪观剧绝句 其五
刘富槐（清代）

治情忽便趋蛾绿，静婉腰支念奴曲。还佛争承天女花，审音一变高唐俗。
永兴寒食后池
韩琦（宋代）

春意阴阴百五天，小池萧索会僚贤。孤芳映水花终淡，劲竹凌轩节自全。

一阵森严林势合，万鱼跳落雨痕圆。当筵暂弭忧边虑，且伏诗魔驾酒船。
荆州新秋病起杂题一十五首。病起见图画
齐己（唐代）

病起见图画，云门兴似饶。衲衣棕笠重，嵩岳华山遥。

命在斋犹赴，刀闲发尽凋。秋光渐轻健，欲去倚江桥。
起净慈方丈
释如净（宋代）

方方一丈牯牛栏，佛祖驱来要透关。
聊借眉毛相架搆，遮天盖地黑漫漫。
竹枝
路遴（清代）

石榴裙子曳斜晖，闲弄荷珠水满衣。一曲夜歌风正起，木兰舟上采莲归。
洞仙歌
吴昌绶（清代）

美人心迹，似卷中曾见。秋影帘旌渺征雁。料小坊幽院，翠掩红藏，空怅怨、梦散南楼坠燕。

羽陵投老去，绮思销磨，合为词仙苦分辨。箫谱懒重修，小幅乌丝，累几度、研朱亲点。

记一捻、犹余粉痕香，让秋水、新编染兰装线。
圆觉会
释慧开（宋代）

十二呆郎欲决疑，瞿昙嚼饭喂婴儿。若教知有衲僧事，终不人前鼓口皮。
濂溪
曾极（宋代）

逍遥社里周夫子，太极图成昼掩关。
欲验个中真动静，终朝临水对庐山。
山扉夜坐
王勃（唐代）

抱琴开野室，携酒对情人。
林塘花月下，别似一家春。
将之苕溪戏作呈诸友 其三
米芾（宋代）

好懒难辞友，知穷岂念通。贫非理生拙，病觉养心功。

小圃能留客，青冥不厌鸿。秋帆寻贺老，载酒过江东。
鱼
丁谓（宋代）

江湖各相忘，鱼虾同一波，
乐哉乐哉。莫贪钓上饵，
去□鼎中羹，戎哉戎哉。
曲肱诗二十首
白玉蟾（宋代）

桑田变海海成田，这话教人信也难。
只有一般输我处，君王未有此清闲。
入峡次巴东
白居易（唐代）

不知远郡何时到，犹喜全家此去同。万里王程三峡外，

百年生计一舟中。巫山暮足沾花雨，陇水春多逆浪风。

两片红旌数声鼓，使君艛艓上巴东。
将移绩溪令
苏辙（宋代）

坐看酒垆今五年，恩移岩邑稍西还。
他年贫富随天与，何日身心听我闲。
山栗似拳应自饱，蜂糖如土不须悭。
仲卿意向桐乡好，身后烝尝亦此间。
移司道中四绝
郑刚中（宋代）

危梯破雪入河池，今日还辕岁一期。
道是得归元未是，却移边角利州吹。
次韵丁簿杂兴
汪晫（宋代）

宴坐读侯诗，凛凛竖发毛。
平实未是卑，秀爽非为高。
清如幽谷花，羞杀李与桃。
无怨而有哀，请歌楚离骚。
伯兄自山中来夜话山居之胜因忆去秋省兄未及十日而别诗以志感得二十韵
吴敬梓（清代）

地本烟霞窟，兄为巢许伦。百年歌帝力，十亩乐天真。

抱阜宜营歌，还汀许结邻。绿回芳草长，黛染远峰匀。

社鼓乌江庙，灵旗牛渚津。山川馀质朴，习俗尚清淳。

野老嬉游共，村翁来往频。藤萝阴漏月，桑柘影随身。

美酒盈杯劝，良苗几棱新。饧箫花外市，牧笛雨中春。

幸免家人谪，偏馀稚子亲。摊书消永夜，高枕卧清晨。

自著潜夫论，宁辞原宪贫。昨秋过故里，留我住弥旬。

薜荔依门巷，蒹葭变水滨。圆沙知雁聚，曲港见鸥驯。

蟹簖缘溪富，鱼罾罥树均。嘉肴仍速舅，肥牡定娱宾。

愿得长相倚，须完未了因。寄声劳扰客，此是武陵人。
咏史
程诰（明代）

易水长虹白，将军首入秦。
荆轲无剑术，不是报仇人。
太令人赵氏挽词
楼钥（宋代）

节愍名惊代，浮光孝绝人。
宜生克家子，赖有断机亲。
勉使方张虏，终能不帝秦。
一杯扶上马，孰不为沾巾。
题李达先静晖轩
曾丰（宋代）

潇洒一区山四围，朱帘高卷昼阴移。
三竿已上其谁报，一线初长也自知。
鼓腹晒书春拍拍，蓬头晞发暖垂垂。
晴窗大得志机趣，渴爵窥盆更不疑。
题画赠沈臞樵先生
沈贞（元代）

春山如黛柳如烟，罨画楼台小洞天。
容得踏云双短屐，碧桃花里访臞仙。
寄题龙泉李宗儒师儒槐阴书院
杨万里（宋代）

龙泉二李继谪仙，朝议朝散相后先。凤雏二妙继乃祖，宗儒师儒贤弟昆。

手种兔目今几年，日茹叶淘呻断编。阴似王家三树绿，异时官职追前躅。

花作唐人八月黄，来岁能书催趣装。
集古 过梅溪旧居
李俊民（金朝）

远到音书转寂寥，青山隐隐水迢迢。

村园门巷多相似，花落梅溪雪未消。
酬上饶徐季益学正
吕祖谦（宋代）

吾家紫微翁，独守固穷节。
金銮罢直归，朝饭尚薇蕨。
峩峩李杜罢，总角便高蹑。
暮年自誓斋，铭几深刻责。
名章与俊语，扫去秋一叶。
冷淡静工夫，槁乾迂事业。
有来媚学子，随叩无不竭。
辞受去就间，告戒意尤切。
典刑自耆老，护持何敢阙。
嗟予生苦晚，名在诸孙列。
拊头虽逮事，提耳未亲接。
徐侯南州秀，少也尝鼓箧。
示我百篇诗，照坐光玉雪。
因之理前话，讲绎霏谈屑。
两都弟子员，家法严城堞。
取善则未周，守旧犹有说。
同门风雨散，孤学丝桐绝。
怀哉五马桥，寒迳寻遗屧。
凝碧晚望
李弥逊（宋代）

秋来何必送将归，落日高台意自悲。
一壑未容追法漫，三钟犹得饱支离。
黄花对客如相笑，白发寻人似有期。
时序不堪翻覆手，每逢佳处亦开眉。
客中立春示从弟元声
王邦畿（明代）

不共饮春酒，由来八九年。流离人易老，勉励语宜先。

且继先人业，聊耕南亩田。毋为学轻薄，言行弃前贤。
和阳纳言听鸣蝉篇
颜之推（南北朝）

听秋蝉。秋蝉非一处。细柳高飞夕。长杨明月曙。历乱起秋声。参差揽人虑。

单吟如转箫。群噪学调笙。乍飘流曼响。多含继绝声。

垂阴自有乐。饮露独为清。短緌何足贵。薄羽不羞轻。

螗螂翳下偏难见。翡翠竿头绝易惊。容止由来桂林苑。无事淹留南斗城。

城中帝皇里。金张及许史。权势热如汤。意气喧城市。

剑影奔星落。马色浮云起。鼎俎陈龙凤。金石谐宫徵。

关中满季心。关西饶孔子。讵用虞公立国臣。谁爱韩王游说士。

红颜宿昔同春花。素鬓俄顷变秋草。中肠自有极。那堪教作转轮车。
熊伯通阻风未发拿舟就谒留饮数杯
孔平仲（宋代）

清晨已送君南浦，薄暮未行天北风。此别谩言千里远，笑谈还此一樽同。

铁山重叠云垂地，玉马腾骧浪驾空。涉险临危须自戒，且维舟楫莫匆匆。
自咸平至太康鞍马间得十小诗寄怀晏叔原并问
黄庭坚（宋代）

诗入鸡林市，书邀道士鹅。
云间晏公子，风月兴如何。
寒食道中
项安世（宋代）

秋千飞去过墙枝，风乙归来矮屋楣。
春色一如前度晚，鬓毛多屋去年衰。
碧云莫唱愁红曲，黄鸟休歌伐木诗。
方寸不禁如许思，门前杨柳正开眉。
夏日十二首
张耒（宋代）

陶令抛官易，庞公去隐深。
由来浮世事，可见昔人心。
卜筑闲多思，奔驰病不禁。
檐楹来燕雀，鸾鹤自山林。
猫儿峰
林锡翁（宋代）

猫儿峰小眼精光，来护仙家石廪粮。
回顾威风何凛凛，山中安得有拖肠。
送李山人还玉溪
顾况（唐代）

好鸟共鸣临水树，幽人独欠买山钱。

若为种得千竿竹，引取君家一眼泉。
访开公不遇
胡子期（宋代）

独步小庵清，凭轩数小星。
霜华连野白，山色满门青。
风定松犹响，香销室自馨。
孤云何处宿，案上掩莲经。
自儆
陆游（宋代）

恶石从来岂汝仇，安居无患却堪忧。
不须更守庚申夜，留取三彭儆惰偷。
正月十五日同盛太古集雨花台
柳应芳（明代）

郭外香台胜日登，天花曾现六朝僧。
宜春犹载屠苏酒，不夜先观太乙灯。
柳上轻烟吹作雨，梅前残雪积成冰。
旧游更向新年感，草色青青似杜陵。
出省有日书事和永叔
梅尧臣（宋代）

辞家綵胜人为日，归路梨花雨合晴。庭下鞦韆应未拆，笼中鹦鹉即闻声。

千门走马将看榜，广市吹箫尚卖饧。已是琼林芳卉晚，不须游处避门生。
期洪稚存相过久不赴约因寄以诗
缪公恩（清代）

雨砌连朝长绿苔，摛词检字费宏才。子猷不放山阴棹，陆凯空劳驿使梅。

月落屋梁思黯澹，酒醒冰簟起徘徊。嘱君好拂窗前几，明日携樽有客来。
抚州初程夜寄孙温叟甘叔异
赵蕃（宋代）

水激成悲壮，星稀乍有无。
店荒容托宿，酒远懒能沽。
冉冉非今日，遑遑愧此途。
孙甘两奇逸，萧飒旧怜吾。
读理斋常太翁先生爱吟草
王旭朗（清代）

名宿瑶编著爱吟，西充公暇韵同琴。频摹止水青云句，总见甘棠膏雨心。

贼殪凤山舒浩气，忠书纪庙寓言箴。宏词多少通于史，早振英风迈古今。
西游歌寄张羽王
欧大任（明代）

五年之前曾远游，看山直过东西州。布帆无恙经两月，欲揽八桂寻张侯。

张侯是时理粤乘，山川草木传风咏。驷圯何限灵锁怀，采兰不少沧洲兴。

吾行禽向颇为群，清秋瓢笠不逢君。二江水珥郁林石，九疑峰入苍梧云。

苍梧太守迎谢屐，凿山一遇永嘉客。外台大吏拥彗晨，开府尚书奏觞夕。

因过勾漏问丹砂，亦揖阜乡留玉舄。叠嶂流霞未尽窥，紫芝黄鹤从吾适。

沅湘以南漓江津，张侯世是漓山人。昭潭迢递始安郡，洮阳泛滟零陵春。

訾家洲前山岝崿，罗带瑶篸良不恶。冉溪宁数柳公记，广信但尊陈氏学。

洞庭大岳礼祝融，五领一星系朱雀。扁舟昨夜梦蘋花，櫜鞬夙与张侯约。

以此翩然更拂衣，寄声先为扫荆扉。老夫大笑向宗炳，八十四游玉杖飞。
瓶山先生廉察广西作五岭行奉赠
王立道（明代）

五岭嵚崎亘天起，梧桂雄蟠几千里。近闻黄雉阻越裳，行遣楼千下漓水。

天子念彼西南隅，临轩授节胡大夫。清秋月晓照旌棨，绣衣回光紫绶纡。

大夫欣然才且杰，勋名廿年振藩臬。粤南此日更褰帷，坐使皇威通绝徼。

百蛮万里并同风，谱作歌传乐府中。会看旬宣续周雅，汉庭空说伏波功。
应仙寺
韩淲（宋代）

山田渴雨民艰食，国重农功遣吏来。要使轻徭仍薄敛，坐令寒谷得春回。
绝句 其二
吕本中（宋代）

过尽层城渡石梁，乱山千叠转羊肠。草堂居士风流在，与种寒香满古堂。
即事十绝
刘克庄（宋代）

饮血吞奴羯，盛溲饷佛貍。
勿论城大小，但问守城谁。
待晓朝谒天庆作
贺铸（宋代）

望晓谒琳宫，荒庭雾气浓。
曾陪羽林仗，如待景阳钟。
薄宦情无几，劳生梦不容。
樵朋与渔伴，它日会相从。
赠潘岳诗
陆机（魏晋）

佥曰吾生。明德惟允。
雨中过洞庭
王偁（宋代）

昨夜南风起洞庭，晓来湖上雨溟溟。
忽看天际惊涛白，失却君山一点青。
清平乐
石孝友（宋代）

见时怜惜。不见时思忆。花柳光阴都瞬息。□把光阴虚掷。

才郎妾貌相当。有些似欠商量。看你忔憎模样，更须著我心肠。
涿州道中·凹字城
朱筠（宋代）

十丈飙掀黄土坡，一椽驿馆晷腾梭。会须颛顼城凹字，漫说轩辕战涿阿。

平世驼罗早罢戍，细流挟活动成河。日寒柳脱驰官道，祇觉洪荒古意多。
饮酒三首 其二
周紫芝（宋代）

昔我在田亩，薄言事耘薅。种粳亦种秫，可食兼可醪。

清香满寒亦，夜滴喧春槽。洗我玉花瓷，酌此鹅黄膏。

阅岁更阉茂，下田但藜蒿。里胥厌追索，县籍书逋逃。

迩来兵火急，斗粟千钱高。不饮动逾月，憔悴成楚骚。

丈夫命运薄，困阨例所遭。究竟无如何，随缘且陶陶。
摸鱼儿 谢邻女韩西馈食
贺双卿（清代）

喜初晴、晚霞西现，寒山烟外青浅。苔纹乾处容香履，尖印紫泥犹软。

人语乱。忙去倚、柴扉空负深深愿。相思一线。向新月搓圆，穿愁贯恨，珠泪总成串。

黄昏后，残热谁怜细喘。小窗风射如箭。春红秋白无情艳，一朵似侬难选。

重见远。听说道、伤心已受殷勤饯。斜阳刺眼。休更望天涯，天涯只是，几片冷云展。
残句：日来霜露後
陈师道（宋代）

日来霜露後，更觉天宇净。
沁园春
刘将孙（宋代）

沁园春二阕，不能如公哨遍之变化，又局于韵字，不能效公用变诗之精整，姑就本语，捃拾排比，粗以自遣云

壬戌之秋，七夕既望，苏子泛舟。正赤壁风清，举杯属客，东山月上，遗世乘流。桂棹叩舷，洞箫倚和，何事呜呜怨泣幽。悄危坐，抚苍苍东望，渺渺荆州。

客云天地蜉蝣。记千里舳舻旗帜浮。叹孟德周郎，英雄安在，武昌夏口，山水相缪。客亦知夫，盈虚如彼，山月江风有尽不。喜更酌，任东方既白，与子遨游。
秋夜有怀
陈廷桂（清代）

雨后新凉下碧梧，乡心一夕雁南徂。寒蛩白露秋深浅，破屋青镫梦有无。

花萼楼空衾枕寂，竹林人去酒樽孤。买山钱向何人贷，十载春明祇故吾。
上漕使生辰诗
韩驹（宋代）

于皇圣运齐中兴，地应岳渎天垂星。储灵韫异一发越，中和备体生奇英。

清淮无波万濑肃，纤云四卷澄水玉。薰风庭院倏经秋，长庚入梦祥光烛。

童年气韵已不群，四座愕视天麒麟。兰筋劲翮翔万里，蓬山锦帐皆弥纶。

五裤兴谣谥三郡，筠秦东瓯渐泽润。褰帏便使八州清，光华并管三司峻。

高怀违俗星斗寒，伟度照人云梦宽。刑清财阜治尤最，天语璿题永不刊。

夜观三极三台上，玉节光芒迩天杖。浮丘自是地行仙，天遣夔龙助君相。

仲舒简古帝所思，弱翁治行已深知。粉泽典章混文轨，燕许大手非公谁。

维南不为承恩祝，直为苍现并蒙福。致君尧舜亿千龄，颂声遍写南山竹。
题集贤阁
刘禹锡（唐代）

凤池西畔图书府，玉树玲珑景气闲。长听馀风送天乐，

时登高阁望人寰。青山云绕栏干外，紫殿香来步武间。

曾是先贤翔集地，每看壁记一惭颜。
长安道上醉归
袁中道（明代）

天街十里雾濛濛，醉后依稀似梦中。
栖树寒鸦一背月，恋槽归梦四蹄风。
棕榈暗暗藏禅寺，铃柝沉沉护汉宫。
讯罢驺人无一事，流星如火耀晴空。
曾子不受邑
刘向（两汉）

曾子衣敝衣以耕。鲁君使人往致邑焉，曰:“请以此修衣。”曾子不受，反，复往，又不受。使者曰:“先生非求于人，人则献之，奚为不受？”曾子曰:“臣闻之，‘受人者畏人；予人者骄人。’纵子有赐，不我骄也，我能勿畏乎？”终不受。孔子闻之，曰：“参之言足以全其节也。”（选自汉·刘向《说苑》）
栖霞会饮诸僚
曾惇（宋代）

月近中秋好，风因小雨清。
山眉烟处远，江练夜深横。
我病自不饮，君诗俱有声。
放歌能取醉，不必唤嘉荣。
秋怀三十六首
邵雍（宋代）

国命在乎民，民命在乎食。
圣人虽复生，斯言固不易。
虚惠岂足尚，教人以姑息。
虚名岂足高，教人以缘饰。
游洪福不果入
赵鼎臣（宋代）

愁风愁雨一春中，无限芳菲转手空。不到武陵肠欲断，桃花可惜为谁红。
题梅二首 其一 红梅
王鉴（魏晋）

玉妃步步影毵毵，燕罢瑶池酒正酣。夜半不知风露冷，梦随春雨过江南。
送伯氏秋潭谋居
吴惟信（宋代）

朝吴暮楚几时休，未必江湖有白鸥。万事莫如归去好，一椽当白老来谋。

春天吟思行花径，夜月琴声坐竹楼。但得馀龄无俯仰，曾公食粥亦风流。
临江道中人家多植竹
彭汝砺（宋代）

远远平山浅浅溪，人家栽竹当藩篱。雪霜尽腊青如昨，风月乘春绿更滋。

淡薄冷光浮莽苍，招摇清影落涟漪。故园所富今几顷，会有归来筑隐时。
秋日（一作落照）
耿湋（唐代）

照耀天山外，飞鸦几共过。微红拂秋汉，片白透长波。

影促寒汀薄，光残古木多。金霞与云气，散漫复相和。
寄贡弟
刘敞（宋代）

劲云翔空林，积雨荒茂草。哀鸣闻离兽，惊栖见羁鸟。

时逝运自闻，物壮势还老。感至境寥怆，悲来色枯槁。

玩此岂有极，辨之苦不早。如何复伤别，咫尺成远道。
己亥钱驭少移居丹阳
张九徵（清代）

翛然一榻此青丘，卧起三年只小楼。山色愁看霜叶晓，箫声空度凤城秋。

武陵避世何知汉，荆土依人不为刘。最喜一星占处士，丹阳郭是古南州。
鹧鸪天·别得东皇造化恩
佚名（宋代）

别得东皇造化恩。黛消铅褪自天真。耻随庾岭花争白，疑是东篱菊返魂。风淡淡，月盈盈。麝煤沈馥动孤根。寒蝉冷蝶知何处，惟有蜂房不待春。
旅思二首 其二
李时行（明代）

寒月下疏桐，清霜醉晚枫。客心元自冷，不是为秋风。
相次寻举客寄住人
周贺（唐代）

停桡因旧识，白发向波涛。以我往来倦，知君耕稼劳。
渚田临舍尽，坂路出檐高。游者还南去，终期伴尔曹。
龙隐岩
张金（明代）

何年此地蛰飞龙，石壁蜿蜒尚有踪。
为报龙公莫贪睡，郡人于尔卜凶丰。
欲访真仙小有天，路穷崖绝俯灵泉。
相君聊试济川手，翳凤骖鸾尽有缘。
下第有怀
章碣（唐代）

故乡朝夕有人还，欲作家书下笔难。灭烛何曾妨夜坐，

倾壶不独为春寒。迁来莺语虽堪听，落了杨花也怕看。

但使他年遇公道，月轮长在桂珊珊。
狮子岩
刘献臣（明代）

径转云迷杖，奚童扣石扉。风生猿共啸，霞带鹤孤飞。

一水浮青碧，千峰竞翠微。夜来云汉近，与子摘星归。
寒食相将诸子游翟园得十诗 其一
杨万里（宋代）

雨罢饶晴色，松阴转午时。堆成李花雪，开遍海棠枝。

旋酌新篘酒，留题细字诗。不来真是枉，欲去更云迟。
游南山
吴栻（宋代）

但看都梁山拱北，莫寻浮磬水朝东。此间半筑瞿昙室，底处曾营炀帝宫。

七眼泉边百无念，一襟披尽晚来风。
秋夜感遇十首以孤村一犬吠残月几人行为韵
陆游（宋代）

畏首复畏尾，吾身其余几？虽云食不足，健决岂不伟。
蓬窗对亲旧，情话来亹亹。
何以永今朝，沽酒刺圈豨。
赠别敖山来先生
华硕宣（清代）

无边烟草暮愁生，况复愁中送远行。最是客怀愁绝处，晓风残角和鸡声。
郴江百咏 其五十 千秋水
阮阅（宋代）

不求至道不修真，一穴涓涓岂有神。王锡苏耽已仙去，未应皆是酌泉人。
送河阳通判张寺丞从富公辟
梅尧臣（宋代）

张公爱神锷，佩服近玉麟。
又拭华阴土，光彩一以新。
百里无恶兽，千里无冤人。
今朝欲何人，去去延平津。
应当出匣飞。腾波决秋旻。
背影
孙原湘（清代）

削玉双肩秀绝群，遥从背影识文君。衣裁藕色偏如雪，窗透兰香可待薰。

别后金堂刚半月，望中珠箔抵重云。明知小立青苔久，唤彻鹦哥似不闻。